Cătălin Cherecheș, controversatul primar din Baia Mare judecat în două dosare de corupție, ar putea fi candidatul PNL pentru primăria orașului

Preşedintele PNL Maramureş, Ionel Bogdan, a declarat vineri, într-o conferinţă de presă, că nu este exclusă susţinerea de către liberali a candidaturii lui Cătălin Cherecheş pentru Primăria Baia Mare, transmite Agerpres.

„Orice variantă e posibilă şi nu excludem susţinerea acestuia ( Cătălin Cherecheş, n.red). Ne gândim la toate posibilităţile”, a afirmat Ionel Bogdan.

Cătălin Cherecheș a fost membru până acum în PSD, UNPR, PDL și PNL. În 2016, el a fost reales primar cu 70% din voturi deși era în arest preventiv într-un dosar de corupție.

În august 2019, DNA arăta într-un răspuns oficial pentru G4Media.ro că primarul din Baia Mare are două dosare de corupție trimise în judecată, unul în anchetă şi un altul clasat.

În iulie 2019, Cătălin Cherecheș a justificat o parte din averea sa printr-o presupusă donație de un milion și jumătate de euro din partea mamei sale, la rândul său parlamentar PNL.

La acel moment, Agenția Națională de Integritate anunță că primarul din Baia Mare, Cătălin Cherecheș, nu poate justifica 2.741.026,318, reprezentând diferența nejustificată între averea dobândită și veniturile realizate în calitate de primar. Potrivit unui comunicat al instituției, ANI a sesizat comisia de cercetare a averilor din cadrul Curții de Apel Cluj. Agenția a sesizat și Parchetul de pe lângă judecătoria Baia Mare pentru fals în declarații, în cazul unui pretins împrumut de 500.000 de euro, pe care l-ar fi acordat unei persoane.

Foto: Cătălin Cherecheș și mama sa, parlamentar PNL (Contul de Facebook al primarului din Baia Mare)